EL
3.7.2023
Επίσημη Εφημερίδα της Ευρωπαϊκής Ένωσης
C 235/51
Προσφυγή της 2ας Μαΐου 2023 — Zaklady Farmaceutyczne Polpharma κατά Επιτροπής (Υπόθεση T-228/23) (2023/C 235/65) Γλώσσα διαδικασίας: η αγγλική Διάδικοι Προσφεύγουσα: Zaklady Farmaceutyczne Polpharma (Starogard Gdański, Πολωνία) (εκπρόσωποι: K. Roox, T. De Meese, J. Stuyck, M. Van Nieuwenborgh και N. Dumont, δικηγόροι) Καθής: Ευρωπαϊκή Επιτροπή
Αιτήματα Η προσφεύγουσα ζητεί από το Γενικό Δικαστήριο: — να κρίνει την αίτηση ακυρώσεως παραδεκτή και βάσιμη· — να ακυρώσει την απόφαση της Επιτροπής η οποία ενσωματώνεται στο από 17 Μαρτίου 2023 έγγραφό της [ref.
SANTE.DDG1.
B.5/AL/mmc (2023) 2915860], καθώς και τυχόν μεταγενέστερες αποφάσεις στο μέτρο που παρατείνουν την ισχύ της εν λόγω απόφασης ή/και την αντικαθιστούν, συμπεριλαμβανομένων τυχόν επακόλουθων ρυθμιστικών ενεργειών, στο μέτρο που αφορούν την προσφεύγουσα· — να καταδικάσει την Επιτροπή στα δικαστικά έξοδα της παρούσας διαδικασίας.
Λόγοι ακυρώσεως και κύρια επιχειρήματα Προς στήριξη της προσφυγής, η προσφεύγουσα προβάλλει τρεις λόγους. 1.
Με τον πρώτο λόγο προβάλλεται ότι η ως άνω από 17 Μαρτίου 2023 απόφαση με την οποία η Επιτροπή τροποποίησε και/ή απέρριψε την άδεια κυκλοφορίας της προσφεύγουσας (στο εξής: προσβαλλόμενη απόφαση) πάσχει λόγω έλλειψης αρμοδιότητας και κατάχρησης εξουσίας. 2.
Με τον δεύτερο λόγο προβάλλεται παράβαση ουσιώδους τύπου, καθόσον η προσβαλλόμενη απόφαση στερείται νομικής βάσεως και προσβάλλει το δικαίωμα ακροάσεως της προσφεύγουσας σύμφωνα με το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης. 3.
Με τον τρίτο λόγο προβάλλεται παραβίαση των Συνθηκών ή οποιουδήποτε σχετικού με την εφαρμογή τους κανόνα δικαίου: — η προσβαλλόμενη απόφαση εφάρμοσε εσφαλμένα τη νομοθεσία, καθόσον η Επιτροπή υπέπεσε σε πλάνη όσον αφορά το πεδίο εφαρμογής της απόφασης του Δικαστηρίου της Ευρωπαϊκής Ένωσης της 16ης Μαρτίου 2023, Επιτροπή κ.λπ. κατά Pharmaceutical Works Polpharma (C-438/21 P έως C-440/21 P, EU:C:2023:213), και δεν λαμβάνει υπόψη την έκθεση της Επιτροπής Φαρμάκων για Ανθρώπινη Χρήση· — η προσβαλλόμενη απόφαση προσβάλλει το δικαίωμα της προσφεύγουσας σε δίκαιη δίκη σύμφωνα με το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης· — η προσβαλλόμενη απόφαση παραβιάζει την αρχή της ασφάλειας δικαίου· — η προσβαλλόμενη απόφαση προσβάλλει τη δικαιολογημένη εμπιστοσύνη της προσφεύγουσας, συμπεριλαμβανομένων των πολυάριθμων σχέσεών της με τους πελάτες της, τις δημόσιες αρχές, τους εμπόρους χονδρικής πώλησης, τις μεταφορικές εταιρίες και τα νοσοκομεία όσον αφορά την πώληση και διανομή προϊόντων τα οποία περιέχουν τη γενόσημη ουσία dimethyl fumarate, καθώς και με τους ασθενείς· — η προσβαλλόμενη απόφαση προσβάλλει το δικαίωμα στην ιδιοκτησία το οποίο κατοχυρώνεται με το άρθρο 17 του Χάρτη των Θεμελιωδών Δικαιωμάτων της Ευρωπαϊκής Ένωσης.